Festival d'Eurovisión 2020

El Festival de la canción d'Eurovisión 2020 sería la edición númberu 65 del Festival. Diba tener llugar en Rotterdam, Países Baxos, tres la victoria d'esti país na edición de 2019 en Tel Aviv, Israel, col cantar “Arcade”, interpretáu por Duncan Laurence. Sería la quinta vegada que Países Baxos acueye'l Festival, la cabera en 1980, y el primer eventu de la rede Eurovisión que tendría llugar ellí dende'l Festival d'Eurovisión Junior 2012. El concursu fuera celebráu nel recintu Rotterdam Ahoy y consistiera en dos semifinales el 12 y el 14 de mayu y una final el 16.

41 naciones teníen previstu participar esti añu. Bulgaria y Ucraína tornaben al Festival dempués d'un añu de falta, mientres Hungría y Montenegru nun asistíen.

El 18 de marzu espublizóse un comunicáu de la Xunión Europea de Radiodifusión (XER) nel que se comunicó la cancelación del Festival pola pandemia causada pol COVID-19, situación na que nun pue garantizase la celebración segura d'un eventu con una magnitú tala. Ye la primer vegada en 64 años d'historia del Festival qu'esti nun se celebra. 

Nesti momentu ta aldericándose la posibilidá de facer la próxima edición, en 2021, nel mesmu llugar, quiciabes colos mesmos artistas, anque non colos mesmos cantares. En tou casu, la XER tien la intención "d'homenaxar" a los artistes escoyíos n'otru tipu de programa, non competitivu, que sirva amás pa "xunir y entretener al públicu européu nestos momentos de dificultá".

## Allugamientu

El festival de 2020 se desendolcara nel Rotterdam Ahoy. Sería la quinta vegada que'l país acueye'l concursu, tres la so victoria na edición de 2019 col cantar “Arcade”, de Duncan Laurence. El mesmu recintu ya viviera'l Festival d'Eurovisión Junior 2012.

###### Preparaciones
Los avíos pa la edición de 2020 entamaron el 19 de mayu de 2019, darréu la victoria de Países Baxos en Tel Aviv, Israel. Jon Ola Sand, supervisor executivu del Festival de la Xunión Europea de Radiodifusión (XER), apurrió a AVOTROS, la radiotelevisión neerlandesa, una riestra documentos y una memoria USB con ferramientes pa entamar el trabayu necesariu pa acoyer el próximu Festival. AVOTROS organizó'l eventu col gabitu de la tresmisora hermana Nederlandse Omroep Stichting (NOS) y la organización de radiotelevisiones públiques na que tan enmarcaes, Nederlandse Publieke Omroep (NPO).

### Eleición de sede
Yá enantes del Festival de 2019, cuando les apuestes predicíen la victoria de Laurence, afartes ciudaes anunciaron la so intención de acoyer el Festival en casu ganar: Ámsterdam, L'Haya y Maastricht. Un voceru de NPO declaró que teníen, por si un acasu, un borrador del procesu d'eleición de la ciudá sede. Cuando Laurence ganó, los alcaldes de dellos conceyos entamaron a contautar con Mark Rutte, primer ministru del país. Figures como Laurence, Esther Hart, Getty Kaspers o André Rieu sofitaron públicamente les sos ciudaes preferíes.

Les cadenes públiques llanzaron el procesu de eleición el 29 de mayu de 2019. Na primer fase, les ciudaes teníen d'unviar oficialmente la so candidatura. Ámsterdam, Breda, Bolduque, L'Haya, Leuvarda, Maastricht, Rotterdam y Utrecht ficiéronlu y recibieron una llista de criterios que debíen cumplir el 12 de xunu. Nun principiu, Zwolle considerara tamién postulase, pero finalmente nun lu fizo darréu que'l recintu disponible, IJsselhallen, nun tenía'l tamañu afayadizu. Enschede pudo ser tamién participante, col so aeropuerto, Entschede Airport Twente, qu'ufiertó'l so oncenu hangar. Sicasí, el conceyu de la ciudá nun taba dispuestu a da-y sofitu económicu a una propuesta tala.

D'equí alantre, estes nueve ciudaes teníen hasta'l 10 de xunetu de 2019 pa tresnar los sos dosieres de candidatura onde espónense les sos capacidaes p'acoyer el Festival. Otres ciudaes entá podíen xunise solicitándolo enantes la fecha llende. Mientres esti procesu, cuatro ciudaes retiráronse. Ámsterdam nun pue acoyer el Festival por la celebración d'otros eventos qu'asoceden al empar. Breda abandonó por dificultaes económiques. Leuvarda echóse atrás darréu que'l techu del so WTC Expo yera demasiao baxu. L'Haya retiró la so candidatura porque los sos dos recintos potenciales nun valíen pal eventu. L'estadiu de fútbol llocal Cars Jeans ye abondo grande pero nun tien techu y construyir unu sería imposible económicamente. La otra opción fuera anubrir el campu Malieveld con una carpa pero, dempués de valorar l'acoyimientu neses condiciones, refugóse. L'Haya entamó entós a sofitar la candidatura de Rótterdam. 

Les 5 ciudaes que quedaron (Arnhem, Bolduque, Maastricht, Rótterdam y Utrecht) llevaron los sos dosieres terminaos a una ceremonia en Hilversum el 10 de xunetu de 2019. Les radiotelevisiones estudiaron les propuestes presentaes y el 16 de xunetu anunciaron el desaniciu de Arnhem, Bolduque y Utrecht, quedando namás Maastricht y Rótterdam. Utrecht foi escartada porque la so propuesta d'estenderexar una tela enriba'l so recintu Jaarbeurs yera difícil de probar in situ y la so comenencia pa eventos como'l Festival d'Eurovisión púnxose'n cuestión. D'otra miente, Bolduque escartóse pola poca altura del techu del so Brabanthallen y poques cuartos d'hotel bloquiaos pa les feches correspondientes.

Pa aldericar sobre l'allugamientu , recintu y eventos rellacionaos nes candidatures que quedaben, NPO visitó Maastricht el 17 de xunetu y Rótterdam el día siguiente. A finales de mes ficiéronse más visites pa discutir la loxística de la producción. La XER nun participó nesti procesu. Maastricht y Rótterdam tuvieron d'apurrir versiones iguaes de los sos dosieres pal 9 d'agostu, amestando detalles tocantes a los programes sociales de les ciudaes, eventos paralelos y licencies. Un “acuerdu de conceutu” foi requeríu pola organización n'agostu de 2019. Rótterdam firmólu, pero l'ayuntamientu de Maastricht discutiólu y refugólu. Na mesma xunta aclaróse que'l MECC nun tendría nenguna renovación. El 30 d'agostu, Rótterdam foi anunciada como ciudá sede nuna tresmisión especial en NPO 1 y NPO 2.

**Lleenda**:
 Recintu escoyíu 
 Recintos preseleicionaos

### Otros llugares
El Eurovision Village (“pueblu Eurovisión”) ye'l llugar oficial pa fans y patrocinadores del Festival d'Eurovisión la selmana del concursu. Ellí puen vese actuaciones d'artistes llocales, amás de les gales en direutu que tienen llugar nel recintu principal. Anguaño diba allugase nel Binnenrotte. Esti sitiu ye ún de los espacios abiertos más grandes del centru de Rotterdam. Ta nel corazón de la ciudá, al llau d'una de les sos maravíes arquiteutóniques más famoses, el *Markthal*.

L'Euroclub diba ser el recintu pa les folixes oficiales dempués de les gales y pa actuaciones privaes de los participantes del Festival. A estremancia'l Village, l'accesu al Euroclub tará acutáu pa los fans acreditaos, delegaciones y prensa. Escoyóse a esti efeutu'l Maassilo, asitiáu na mariña de Rótterdam, a 10 minutos en coche del Rotterdam Ahoy.

"L'Alfombra Dorada" y la ceremonia d'apertura, onde los participantes y les sos delegaciones son presentaos ante la prensa acreditada y los fans, diba tener llugar nel puertu de Rotterdam el 10 de mayu de 2020.

## Formatu

### Propuesta audiovisual
L'eslogan del Festival, “Open Up” (“ábrete”), anuncióse'l el 24 d'ochobre de 2019. El logotipu oficial y imaxe de marca revelóse'l 28 de payares. Diseñáu por CLEVERºFRANKE, ye “una representación astrauta de los colores de les banderes de los 41 países participantes en 2020 ordenaos según la so primer apaición nel concursu”.

### Diseñu del escenariu
La XER amosó'l diseñu del escenariu en diciembre de 2019. El diseñu ya inspiráu pol eslogan “Open Up” y el paisaxe llanu típicu de Países Baxos. L'escenógrafu alemán Florian Wieder fízolu de nueves, dempués d'encargase del diseñu de 2011, 2012, 2015, 2017, 2018 y 2019. Al contrariu que nel Festival del otru añu, la *[[green room]]* diba tar dientro'l recintu principal.

### Presentadores

El Festival sería presentáu por tres presentadores: l'actriz y presentadora de televisión Chantal Janzen, el cantante y davezu comentarista del Festival Jan Smit y la cantante Edsilia Rombley, que representó a Países Baxos en 1998 y 2007. La videu-bloguera de guapura Nikkie de Jager (NikkieTutorials) sería la presentadora del conteníu en llinia del Festival, con una serie en YouTube onde cuntaría lo que pasa tres les cámares colos artistes participantes. Tamién informaría dende l'alfombra colorada na ceremonia d'apertura y fadría una apaición en cada gala en direutu el 12, 14 y 16 de mayu. Roos Moggré y Andrew Makkinga presentaríen les ruedes de prensa del Festival.

### Sortéu de semifinales
El sortéu pa fixar la semifinal na que cada país diba participar celebróse'l 28 de xineru nel Ayuntamientu de Rótterdam. Los 35 finalistes foron estremaos en cinco bombos, d'acuerdu con patrones de votación históricos calculaos pol sociu oficial pal televotu, Digame. Usar distintos bombos evita la posibilidá de que se produza'l famosu votu en bloques y aumenta'l suspense nes semifinales. El sortéu tamién determinó qué semifinal tienen d'emitir los países que se clasifiquen automáticamente (el Big Five y Países Baxos), u tamién votarán. Los presentadores del Festival Chantal Janzen, Jan Smit y Edsilia Rombley conduxeron esti actu, nel que tamién fízose la entrega de les insinies de les ciudaes ente la tenienta d'alcalde de Tel Aviv, Zippi Brand Frank y l'alcalde de Rótterdam Ahmed Aboutaleb.

### Votaciones
La direutora d'entretenimientu de TVE reveló el 22 d'ochobre de 2019 que la XER taba consultando coles delegaciones posibles cambeos nel sistema de votación. La delegación griega dixo'l 30 d'ochobre que la gran mayoría d'elles (80%) votó a favor de caltener el sistema actual.

### Postales
El conceutu pa les postales de 2020 va na llinia del eslogan “Open Up”. Cada artista diba visitar una parte de Países Baxos y conocer a los sos habitantes participando n'actividaes, vezos o pasatiempos típicos del país. A la organización dio-y tiempu a grabar delles d'estes postales enantes la cancelación del Festival, ente ellos España

### Actuaciones adicionales
La segunda semifinal entamaría cola actuación del baillarín de break dance Redo. L'aniciu la final sería un desfile de banderes de los 26 países finalistes, al son de música producida pol DJ de 15 años Pieter Gabriel. Formóse una orquesta sinfónica de 65 músicos mozos de tol país qu'actuaría col DJ Afrojack y la cantante Glennis Grace, que representó a Países Baxos en 2005. Esta actuación pal intermediu de la final tendría tamién 40 baillarines y un coru gospel de 25 persones.

Amás, la final diba tener actuaciones de 8 antiguos ganadores d'Eurovisión. Gigliola Cinquetti cantará "Non ho l'età", Lenny Kuhr "De troubadour", Getty Kaspers "Ding-a-dong", Sandra Kim "J'aime la vie", Paul Harrington y Charlie McGettigan "Rock 'n' Roll Kids", Alexander Rybak "Fairytale" y Duncan Laurence "Arcade".

## Países participantes

La XER anunció el 13 de noviembre que 41 países participaríen nel Festival, con torna de Bulgaria y Ucraína dempués de la so ausencia en 2019. Hungría y Montenegru marchen principalmente por razones financieres.

### Artistes que vuelven
Sanja Vučić yá representó a Serbia en 2016 col cantar “Goodbye (Shelter)”. Vuelve como miembru del grupu femenín Hurricane. Ksenija Knežević, otra componente de Hurricane, fizo de corista pal so padre, Knez, que representó a Montenegru nel Festival de 2015. Natalia Gordienko foi abanderada de Moldavia al pie d'Arsenium en 2006 col cantar “Loca” Senhit representó en 2011 a San Marino con “Stand By”. Vincent Bueno foi corista de Nathan Trent por Austria en 2017. Vasil fizo lo mesmu cola macedonia Tamara Todevska en 2019. Stefania representó a Países Baxos nel Festival d'Eurovisión Junior 2016 dientro'l grupu Kisses. Destiny Chukunyere ganó'l festival Junior de 2015 y foi corista de Michaela Pace en Eurovisión 2019. The Mamas tríu formáu por Loulou Lamotte, Ashley Haynes y Dinah Yonas Manna, yeren les coristes de John Lundvik en 2019.

### Primer semifinal
La primer semifinal taba prevista pal 12 de mayu de 2020 a les 21:00 (CEST). 17 naciones participaren nesta primer gala. Los sos participantes, amás d'Alemaña, Italia y Países Baxos, votaren nella.

### Segunda semifinal
La segunda semifinal tendría llugar el 14 de mayu de 2020 a les 21:00 (CEST). 18 países participaríen y votaríen xunto a Francia, España y Reinu Xuníu.

### Final
La final taba prevista pal 16 de mayu de 2020 a les 21:00 (CEST). 26 finalistes participarién nella: el país acoyedor, el Big Five y los 10 de cada semifinal que meyor puntuación llogren. Los 41 países participantes voten na final.

## Otros países
Ser escoyible pa una potencial participación nel Festival d'Eurovisión requier tener una tresmisora nacional miembru activu de la XER que pueda emitir el Festival al traviés la rede Eurovisión. La XER unvia una invitación pa participar nel Festival a tolos miembros activos. A estremancia d'años pasaos, Australia, que ye miembru asociáu, nun precisa invitación pal Festival de 2020, darréu que la so participación ta garantizada hasta 2023.

### Miembros activos de la XER

*  Andorra – En marzu de 2019, la entidá andorrana Ràdio i Televisió d'Andorra (RTVA) dixo que taríen abiertos a cooperar cola televisión catalana Televisió de Catalunya (TVC) pa participar en próximos Festivales. Les dos cadenes yá trabayaren xuntes pal debú d'Andorra en 2004. En mayu de 2019, RTVA confirmó que nun participaríen nel Festival de 2020. En noviembre, el partíu gobernante (Demócrates por Andorra) aseguró que tornaríen en dalgún momentu, con una evaluación de costes como requisitu. L'última participación d'Andorra foi en 2009, tres la que'l ente andorranu retiróse por cuestiones económiques.
*  Bosnia y Herzegovina – En diciembre de 2018, Lejla Babović, un executivu de la radiotelevisión bosnia (BHRT), declaró que volver al Festival yera l'oxetivu primordial de la cadena, pero tamién que la so situación económica facía-yos complicáu participar en 2020. En xunetu de 2019, BHRT confirmó que nun podíen volver por sanciones impuestes pola XER en resultancia de l'escomanada deuda que tienen cola organización. Bosnia y Herzegovina participó l'última vez en 2016.
*  Hungría – N'ochobre de 2019, la televisión húngara, MTVA, anunció que'l *A Dal*, que fuera'l procesu de seleición nacional usáu dende 2012, nun escoyería la candidatura d'Hungría pa Eurovisión 2020. En cuenta de centrase n'Eurovisión, los productores pretendíen apoyar l'escena musical húngara. La non participación del país confirmóse col espublizamientu por parte la XER de la llista completa de participantes. La retirada vieno mientres l'ascensu d'un sentir anti-LGBTQ+ ente los líderes del gobiernu y la MTVA. Magar que nun se dio nenguna razón oficial de la marcha, una fonte interna comunicó al portal *Index.hu* que'l Festival considérase “demasiáu gay” pa que la MTVA pueda participar.
*  Luxemburgu – Darréu que Luxemburgu nun participara na competición dende 1993, recibieron hasta 2019 abondes llamaes pa que volvieren. En mayu de 2019, Anne-Marie David, ganadora del Festival de 1973 por Luxemburgu, fizo un llamamientu a la vuelta de la nación. Amás, los fans unviaron un pidimientu a la radiotelevisión luxemburguesa, RTL Télé Lëtzebuerg, y a la Cámara de Diputaos solicitando la participación luxemburguesa. N'años anteriores, RTL aclaró que nun volvería al Festival por razones financieres y la creyencia de que les naciones pequeñes nun podíen tener ésitu nel Eurovisión modernu. En xunu de 2019, la Cámara abrió un pidimientu propiu que aceutaba firmes hasta'l primeru d'agostu. En xunetu, la televisión manifestó que nun participaríen nel Festival de 2020 porque sería un esfuerciu económicu pala emisora y preferíen concentrase en programes informativos en cuenta de musicales y d'entretenimientu.
*  Mónacu – La televisión monegasca TMC confirmó n'agostu de 2019 que nun participaría en 2020. La so última participación foi en 2006.
*  Montenegro – La cadena montenegrina RTCG confirmó la so participación provisional en setiembre de 2019. Sicasí, informó a la páxina ESCToday en payares que la participación nel Festival de 2020 nun sería posible. El direutor xeneral de la RTCG, Božidar Šundić, contradixo esta declaración, esponiendo que la decisión tenía aínda de tomase pol conseyu de la RTCG. Montenegru nun taba na llista de participantes final, poro, aclararon que yera polos “modestos resultaos” y problemes financieros. El dineru que invertiríen nel Festival va usase pa comprar coches nuevos pal equipu de RTCG. La non participación de Montenegru oficializóse col espublizamientu pola XER de la llista completa de participantes.
*  Eslovaquia – En xunu de 2019, la cadena eslovaca RTVS anunció que nun participaría en 2020 por la falta d'interés del públicu. Eslovaquia formó parte por última vegada en 2012.
*  Turquía – En setiembre de 2019, la XER afirmó que la Corporación de Radio y Televisión Turca (TRT) nun s'inscribió pa competir en 2020. Turquía asistió l'última vegada en 2012.

### Miembros asociaos de la XER

*  Kazakstan – En payares de 2018, Jon Ola Sand, el supervisor executivu del Festival, esplicó que la participación de Kazakstán tenía de discutise nel grupu de referencia del Festival. El país, al traviés el so tresmisor miembru asociáu de la XER, l'Axencia Khabar, fuera yá invitáu al Festival d'Eurovisión Junior pol grupu de referencia específicu d'esi concursu. La XER declaró en setiembre de 2019 que nun teníen la intención d'invita-yos al Festival de 2020.

### Países que nun son miembros de la XER

*  Kosovu – En xunu de 2018, Mentor Shala, el entós direutor xeneral de la cadena kosovar RTK declaró que taben primiendo a la XER pa que-yos dieren caráuter de miembros plenos na organización y qu'esperaben un debú en 2020. En xunu de 2019, na 82ª Asamblea Xeneral de la XER, los miembros votaron escontra l'abolición del requisitu de pertenencia a la Xunión Internacional de Telecomunicaciones pa xunise a la XER, poro, la RTK nun pudo entrar a tiempu pal Festival de 2020.
*  Liechtenstein – N'agostu de 2019, la cadena de Liechtenstein 1 FL TV anunció qu'escartaren el so debú nel Festival de 2020. L'emisora intentó en determináu momentu convertise nun miembru de la XER, hasta que'l so direutor, Peter Kölbel, morrió inesperadamente. Tamién necesitaría el sofitu del gobiernu de Liechtenstein pa soportar el coste de convertise nun miembru de la XER y pa pagar la tasa de participación.

## Comentaristes y voceros

### Comentaristes
Los países puen amestar comentarios dende'l llugar de celebración del Festival o uquiera. Los comentaristes dan información al espectador sobre les canciones y información sobre cómo votar. Dellos países yá teníen anunciaos los sos comentaristes enantes la cancelación:

#### Países participantes

* Australia – ? (SBS, toles gales)
* Austria – ??? (ORF1, toles gales)
* Bielorrusia – Evgeny Perlin (Belarus 1 y Belarus 24, toles gales)
* Finlandia – ??? (Yle TV1, final)
* Francia – ??? (France 2, final)
* Alemaña – Peter Urban y Michael Schulte (One, semifinales; Das Erste, One y Deutsche Welle, final)
* Grecia – Maria Kozakou y Giorgos Kapoutzidis (ERT, toles gales)
* Israel – Geula Even-Sa'ar y Asaf Liberman (Kan 11, toles gales)
* Italia – ??? (Rai 4, semifinales); ??? (Rai 1, final); ??? (Rai Radio 2, final)
* Noruega – ??? (NRK1, toles gales)
* Rumanía – ??? (TVR1, TVR 1 HD y TVRi, toles gales)
* Suiza – *n'alemán*: ??? (SRF info, primer semifinal; SRF zwei, segunda semifinal; SRF 1, final)
* Reinu Xuníu – Scott Mills y Rylan Clark-Neal (BBC Four, semifinales); Graham Norton (BBC One, final); Ken Bruce (BBC Radio 2, final)

#### Países que nun participen

*  Canadá – ? (Omni Television)

## Incidentes

### Impautos de la pandemia del coronavirus 2019–20
En 2020, la pandemia pola enfermedá del coronavirus 2019 (COVID-19) en China y el so espardimientu a otros países creó esmolición y posibles impautos sobre la celebración del Festival d'Eurovisión. El 6 de marzu, la cadena neerlandesa NPO esplicó que “los organizadores d'Eurovisión siguiríen les recomendaciones de les autoridaes sanitaries pa decidir qué cambeos tendrá d'adoptar el Festival, previstu del 12 al 16 de mayu”. En marzu, les autoridaes daneses esixeron la suspensión d'eventos con más de 1000 espectadores pa llendar l'espardimientu del virus. La preseleición danesa celebróse ensin públicu presente. Miembros de les televisiones de Suecia, Finlandia, Israel, Suiza, Italia y Grecia refugaron asistir al aconceyamientu de xefes de delegación del 9 de marzu. Jon Ola Sand asistió por videuconferencia tres la imposición d'una restricción de viaxar pa los emplegaos de la XER hasta'l 13 de marzu pola mor d'un miembru que dio positivu. Eden Alene, la representante israelina, reveló que nun se treslladaría a Países Baxos pa grabar la so postal como precaución escontra'l COVID-19. La cadena aseguró que buscaríen otru mou de filmala. Los representantes lituanos The Roop tamién decidieron nun dir grabar la so postal nin asistir a les folixes previes al festival en Londres y Ámsterdam.

El 13 de marzu, Eurovision-Spain, organizador de la pre-folixa prevista pal 10 y 11 d'abril en Madrid, anunciaron que sería pospuesta indefinidamente pola amenaza del virus. Nel mesmu día, díxose que la pre-folixa que tien llugar en Tel Aviv, Israel Calling, nun se celebraría. Les otres folixes importantes tamién se desconvocaron: *Eurovision in Concert* y *London Eurovision Party*. Finalmente, decidióse cancelar el festival enteru.

El Festival tornará previsiblemente en mayu de 2021 con cantares nuevos, anque la XER dexa a eleición de cada país si repetir artista o non y, pola so parte, siguirá'n contautu coles televisiones neerlandeses pa tentar de caltener la sede en Róterdam.

## Producción
El Festival d'Eurovisión 2020 ye una coproducción ente tres organizaciones de televisión neerlandeses: AVROTROS, Nederlandse Omroep Stichting (NOS) y Nederlandse Publieke Omroep (NPO). Caúna asumió un papel estremáu. Sietse Bakker y Inge van de Weerd son productores executivos, Emilie Sickinghe y Jessica Stam faen de productores executivos suplentes. N'agostu de 2019, Marnix Kaart y Marc Pos foron nomaos direutores de les tres gales y Gerben Bakker direutor del programa. Cornald Maas ye'l asesor creativu y Jon Ola Sand, supervisor executivu del Festival, que caltiénse nesti puestu, nel que ta dende 2011, anque diba retirase tres esti Festival de 2020.

### Tresmisión en vidéu so demanda
El serviciu de videu so demanda Netflix firmó un contratu cola XER en xunetu de 2019 que-yos diba permitir distribuir el Festival de 2020 nel so serviciu nos Estaos Xuníos.

## Discu oficial

***Eurovision Song Contest: Rotterdam 2020*** ye l'álbum compilación oficial del Festival, axuntáu pola Xunión Europea de Radiodifusión (XER) y espublizáu por Universal Music Group en formatu físicu y dixital el 17 d'abril de 2020. The album features all 41 entries including the semi-finalists that failed to qualify for the final.

A pesar de la cancelación, el llanzamientu d'esti discu sigue en pie.

## Ver tamién

* Festival d'Eurovisión de Músicos Mozos 2020
* Festival de la Canción de la Xunión de Radiodifusión de Asia-Pacíficu 2020
* Festival d'Eurovisión Junior 2020

## Referencies

## Enllaces esternos

*